Канстанцін Фаміч Міхаленка

**Канстанцін Фаміч Міхаленка** (; 26 лютага 1920, Масква — 4 снежня 2011, Масква) — савецкі лётчык, удзельнік Вялікай Айчыннай вайны, Герой Савецкага Саюза (1946), пісьменнік. Капітан запасу (17.06.1968).

## Біяграфія 
Канстанцін Фаміч Міхаленка нарадзіўся 26 лютага 1920 года ў Маскве. Рускі. З 1922 года жыў у Гомелі, дзе і пайшоў у школу. З адзнакай скончыў 10 класаў і «Гомельскі аэраклуб АСААВІЯХІМа». Паступіў у Беларускі медыцынскі інстытут.

У 1940 годзе прызначаны санінструктарам разведвзвода і ў складзе лыжнага батальёна, сфармаванага са студэнтаў мінскіх ВНУ, накіраваны на савецка-фінскую вайну. Пасля заканчэння вайны вярнуўся ў Мінск, працягнуў навучанне ў медінстытуце і скончыў 3-і курс.

Пасля паспяховага выступлення на гарадскіх спаборніцтвах па планёрным спорце накіраваны на навучанне ў Харкаўскую ваенную авіяцыйную школу лётчыкаў і лётчыкаў-назіральнікаў.

Адразу пасля заканчэння авіяцыйнай школы ў 1941 годзе накіраваны на фронт. Першыя баявыя вылеты здзейсніў у якасці штурмана самалёта па-2. Вялікія страты сярод лётчыкаў вымусілі камандаванне палка звярнуцца да Канстанціна Міхаленкі з прапановай стаць лётчыкам. Ён пагадзіўся. Удзельнік бітвы пад Масквой, пад Сталінградам, Курскай бітвы, Беларускай, Вісла-Одэрскай, Берлінскай аперацый. 

За гады Вялікай Айчыннай вайны на самалёце По-2 выканаў 997 баявых вылетаў на разведку, нанясенне бомбавых удараў па нямецкіх войсках, для забеспячэння харчаваннем і боепрыпасамі акружаных войскаў, эвакуацыю параненых, закіду разведвальна-дыверсійных груп у тыл праціўніка.

Да канца вайны гвардыі старшы лейтэнант Міхаленка — камандзір звяна 45-га гвардзейскага начнога бамбардзіровачнага Варшаўскага Чырванасцяжнага ордэна Суворава 3-й ступені авіяцыйнага палка (9-я гвардзейская начная бамбардзіровачная Сталінградска-Рэчыцкая Чырванасцяжная ордэна Суворава авіяцыйная дывізія, 16-я паветраная армія, 1-ы Беларускі фронт). 

Указам Прэзідыума Вярхоўнага Савета СССР ад 15 мая 1946 года за ўзорнае выкананне баявых заданняў камандавання на фронце барацьбы з нямецка-фашысцкімі захопнікамі і праяўленыя пры гэтым мужнасць і гераізм гвардыі старэйшаму лейтэнанту Міхаленка Канстанціну Фамічу прысвоена званне Героя Савецкага Саюза. 

Пасля звальнення ў запас у 1946 годзе працягнуў лётную дзейнасць у палярнай авіяцыі. Выконваў палёты на разведку лядовай абстаноўкі, забеспячэнні і эвакуацыю экіпажаў арктычных станцый. Усяго за гады працы ў палярнай авіяцыі налятаў больш за 23 тысячы гадзін. Удастоены звання «Ганаровы палярнік СССР».

З 1973 года ў навукова-даследчым інстытуце. Жыў у Маскве. Захапляецца жывапісам. У 2007 годзе прэфектурай Паўднёвай адміністрацыйнай акругі Масквы была арганізавана выстава яго работ, прысвечаных Арктыцы і Антарктыцы. Выстава персанальных работ Міхаленкі адбылася ў 2015 годзе, пасля яго смерці, у выставачнай зале Саюза мастакоў Расіі. Памёр 4 снежня 2011 года, пахаваны на Быкаўскіх могілках Жукоўскага.

## Узнагароды і звання 
* Герой Савецкага Саюза (1946)
* Медаль «Залатая Зорка» Героя Савецкага Саюза № 8965
* Ордэн Леніна
* Тры Ордэны Чырвонага Сцяга
* Два ордэны Айчыннай вайны I ступені 
* Ордэн «Знак Пашаны» 
* Медалі
* Званне «Ганаровы палярнік СССР»

## Памяць 
* У фондах Гомельскага абласнога музея ваеннай славы прадстаўлена калекцыя жывапісных работ вядомага савецкага лётчыка, удзельніка Вялікай Айчыннай вайны, Героя Савецкага Саюза, удзельніка вызвалення Гомеля і Гомельшчыны, Ганаровага палярніка СССР — Міхаленка Канстанціна Фаміча. У музеі захоўваецца каля 70 работ аўтара, сярод якіх прадстаўлены эцюды, палотны, выкананыя ў тэхніцы акварэль і жывапіс алейная.
* Стэла ў гонар К. Ф. Міхаленкі ўстаноўлена на Алеі Герояў у Гомелі (вул. Савецкая).

## Сачыненне 
* Служу небу. — Минск, 1973.
* Небо стоит верности. — М.: Детская литература, 1981.
* *Михаленко К. Ф.* — М.: Эксмо, Яуза, 2008. — 320 с. — (Война и мы. Окопная правда). — 4000 экз. — ISBN 978–5–699–25270–1.

## Крыніцы 
## Літаратура 
* Герои Советского Союза: Краткий биографический словарь / Пред. ред. коллегии И. Н. Шкадов. — М.: Воениздат, 1988. — Т. 2 /Любов — Ящук/. — 863 с. — 100 000 экз. — .
* Навечно в сердце народном / Редкол.: И. П. Шамякин (гл. ред.) и др. — 3-е изд., доп. и испр. — Минск: Белорусская советская энциклопедия, 1984. — 607 с. — 65 000 экз.

## Спасылкі 
* Интервью на сайте «Я помню».